במשחקה הראשון מזה תשע שנים בזירה האירופית, השיגה הערב (שלישי) עירוני נהריה ניצחון נאה בבלארוס על צמוקי מינסק 66-70, ויצרה פער של 4 נקודות לקראת גומלין שלב המוקדמות השני בצ'מפיונס ליג, שיתקיים ביום חמישי בנהריה.
נהריה הוליכה כל המשחק בפער חד סיפרתי. שלוש דקות לסיום עלתה צמוקי ליתרון 64-65, אבל נהריה הגיבה בריצה 1-6 וניצחה.
יהונתן שולדבראנד קלע 15 נקודות כולל 4 שלשות, יינסי גייטס קלע 13 נקודות והוריד 8 ריבאונדים, מרכוס טיג קלע 11 נקודות ומסר 7 אסיסטים, טיירון נאש קלע 8 נקודות והוריד 10 ריבאונדים.
הצ'מפיונס ליג הוא המפעל הבכיר העונה של פיב"א, ונרשמו אליו 52 קבוצות מ-31 מדינות. ישראל שלחה את האלופה מכבי ראשל"צ שעלתה אוטומטית לשלב הבתים. נהריה הוגרלה לשלב המוקדמות השני, כעת מותר לה להפסיד בגומלין בפער של שלוש נקודות כדי להיכנס לבית 1 שם תפגוש את באנביט הטורקית, פרנקפורט ליינרס, אריס סלוניקי, נימבורק, הליוס דומאזלה ומונאקו. שלב הבתים ייחל ב-18 באוקטובר.
"זה כבוד גדול עבורי להיות פה עם דייויד אבל אני לא מאחל לו היום הצלחה. היום אני בעד מכבי", אמר אנתוני פארקר בטקס מרגש לפני משחק הראווה בין מכבי ת"א לדרושפאקה בו נכנס להיכל התהילה הצהוב. המשאלה שלו לא התמלאה. בביקור הראשון שלו ביד אליהו מאז עזב את מכבי לפני שנתיים וחצי, השיג בלאט את ניצחונו ה-11 במשחקי אימון הקיץ 86-90. מכבי תגיע לעונה החדשה במאזן 4-5.
נעזר בעידוד נהדר של 11 אלף צופים עשה הסגל החדש של מכבי סיפתח נהדר בהיכל, סוני ווימס קלע 7 נקודות מהירות, דווין סמית' שנח בשני המשחקים האחרונים בגביע ווינר נראה טרי ורענן ומכבי הובילה בסוף הרבע הראשון 12-24. הפציעה של ווימס אחרי שש דקות והסתבכות בבעיית עבירות של מאיק צירבס עצרה את מכבי. סל של בראד וואנאמייקר בשנייה האחרונה של המחצית הראשונה אחרי זריקת שלוש מוקדמת של יוגב אוחיון וחסימה בלתי חוקית של סמית' צימק ל-44-43.
במחצית השנייה דרושפאקה השלימה את המהפך. בלאט יודע טוב ממאמנה הנוכחי של מכבי ארז אדלשטיין שביד אליהו מנצחים בשלשות. 17 כאלו מ-29 נסיונות לעומת 6 מ-17 של מכבי העניקו לדרושפאקה יתרון דו סיפרתי. אדלשטיין בהחלטה מרתקת עבר ברבע האחרון להרכב כל ישראלי שהבליט את ג'ו אלכסנדר. מכבי צימקה ל-76-73 ו-89-86, אבל השופטים הישראלים עומר אסתרון, דודי רומנו וכפיר מועלם שפטו ברמה בינלאומית מבלי להתחשב בקבוצה המקומית ושריקה לצעדים של די ג'יי סילי 13.8 שניות לסיום חיסלה את הסיכוי של מכבי. בנוסף, 7.7 שניות לסיום וואנאמייקר החטיא פעמיים מהעונשין, אבל מכבי לא השתלטה על ריבאונד ההגנה.
הירבו לקלוע לדרושאפקה: מוהרמאן 19, קלייברן 18, בראדלי 17, ווילביקין 10. קלעו למכבי: סמית' 12, אוחיון 11, אלכסנדר 10, לנדסברג 9, ראד 7, ווימס 7, איוורסון 7, מקל 7, פניני 5, צירבס 4.
לפני המשחק קיימה מכבי טקס הוקרה לכוכבה הגדול בעשור הקודם אנתוני פארקר. הכרוז הגדיר את השחקן שבחמש עונות הגיע עם מכבי חמש פעמים לפיינל-פור וזכה איתה בשלושה גביעי יורוליג כמייקל ג'ורדן של אירופה. "וואו, תודה, זה הרבה יותר ממה שציפיתי. עכשיו אני מבין מה אנשים אומרים לי שאני מפספס", הוא אמר לקול קריאות הקהל: "אנתוני פארקר אולה אולה אולה" ו-"mvp".
נדב הנפלד, ניקולה וויצ'יץ', דורון ג'מצ'י, טל בורשטיין, גור שלף, יניב גרין ששיתפו איתו פעולה, פיני גרשון ודייויד בלאט הוזמנו כדי להעניק לו טבעת ומגן הוקרה. אוהדים העניקו לו גם כן מתנות. גם נציג דרושפאקה איברהים קוטלואי שהתמודד מול פארקר נתן לו תשורה.
בלאט, שהתקבל אף הוא בחום על ידי האוהדים, אמר: "אנחנו שמחים להצטרף ולחלוק כבוד לאחד השחקנים הגדולים בכדורסל האירופי בכלל ולמכבי בפרט. מאחל למכבי הצלחה ולקהל ערב נהדר, שנה טובה וחג שמח". גם יו"ר מכבי שמעון מזרחי ומנכ"ל היורוליג ג'ורדי ברתומיאו הגישו לבלאט תשורה.